ติด ‘มาร์จิ้น’ IFEC
หุ้น บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ยังคงถูกพักการซื้อขาย
1 มิ.ย. 2560

ลูบคมตลาดทุน : ธนะชัย ณ นคร
 
หุ้น บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ยังคงถูกพักการซื้อขาย
ผ่านมาถึงวันนี้ ก็กว่า 5 เดือนแล้ว
ล่าสุด “เสี่ยทวิช” หรือ ทวิช เตชะนาวากุล ผู้ถือหุ้นรายใหญ่และกรรมการของ IFEC
ยื่นใบลาออก
ส่วนกรรมการอีก 3 คน ฝั่งเสี่ยทวิช ก็ลาออกด้วย
นัยสำคัญเพื่อเชิญชวนให้ “หมอวิชัย” และกรรมการที่เหลือลาออกทั้งหมด
และคืนอำนาจให้ผู้ถือหุ้น แล้วไปจัดประชุมผู้หุ้นเพื่อ “เลือกตั้ง” กันใหม่
วิธีการนี้ ดูๆ ไปแล้ว จัดเป็นนักเลง (หุ้น) ดีครับ
ก็ต้องไปวัดใจหมอวิชัยว่า  จะรับ “คำท้า” หรือไม่ หลังได้รับเทียบเชิญแบบนี้
จริงแล้ว ผู้ถือหุ้นรายใหญ่มีปัญหากันนั้น… ไม่ค่อยเท่าไหร่หรอก
และเป็นเรื่องปกติ
แต่เมื่อเป็นบริษัทที่อยู่ในตลาดหลักทรัพย์ และมีนักลงทุน (รายย่อย) เข้ามาลงทุนจำนวนมาก
จึงไม่ใช่เรื่องของคนแค่ 2–3 คน
หุ้น IFEC ก่อนที่จะถูกพักการซื้อขาย
ราคาหุ้นได้ปรับลงจากระดับ 5 บาท ลงมาอยู่ที่แถวๆ 3.08 บาทต่อหุ้น
ในช่วงคาหุ้น 5 บาท มีโบรกฯ หลายแห่งให้ลูกค้าซื้อขายแบบบัญชีมาร์จิ้นกับหุ้น IFEC จำนวนมาก
แต่พอราคารูดแบบหัวทิ่มมาอยู่ 3 บาทกว่า
จึงเกิดการ “บังคับขาย”
แต่ประเด็นของปัญหาอยู่ที่ว่ายังไม่ทันที่จะบังคับขายหมด
กลับมาถูกตลาดหลักทรัพย์ฯ ขึ้น SP ซะแล้ว
ตั้งตัวไม่ทันกันเลย
ข่าวว่า “โบรกเกอร์ใหญ่” บางแห่ง มีออเดอร์ (บังคับ) ขายค้างอยู่กว่า 50–60 ล้านหุ้น
สมมุติว่า ใช้เงินบัญชีมาร์จิ้นไปซื้อหุ้น IFEC ที่ราคา 5 บาท
หาก 60 ล้านหุ้น ก็เป็นเงินราวๆ 300 ล้านบาท
นี่ยังไม่รวมกับโบรกเกอร์แห่งอื่นๆ อีกนะ
เมื่อนำมารวมๆ กันแล้ว ก็น่าจะตก 400–500 ล้านบาท
สอดรับกับข่าว (ลือ) ก่อนหน้านี้ว่า เสี่ยทวิช เตรียมเงินไว้กว่า 400 ล้านบาท เพื่อที่จะมารับซื้อหุ้น IFEC ที่ถูกบังคับขาย หาก IFEC ถูกปลดเครื่องหมาย SP
ผ่านมาจนป่านนี้ ไม่รู้ว่าเคลียร์กันอย่างไรระหว่างโบรกฯ กับลูกค้า เกี่ยวกับบัญชีมาร์จิ้นที่ค้างอยู่
เพราะดอกเบี้ยจากบัญชีมาร์จิ้นก็ยังเดินต่อไป
ขณะที่หุ้นก็ซื้อขายกันไม่ได้
นี่ยังไม่รวมนักลงทุนรายย่อย ที่ใช้เงินสดซื้อหุ้น IFEC และเงินยังคงติดอยู่
ป่านนี้คงนั่งกุมขมับไปหลายรอบ
เพราะรายย่อยหลายคนก็ไม่ได้มีเงินมากมายอะไร
ปัญหาของ IFEC มองไม่ออกจริงๆ ว่าจะลงเอยยังไง หรือหากลงเอยกันได้ ก็มีเรื่องให้สังคายนาเยอะมาก
โดยเฉพาะกับบรรดาเจ้าหนี้ตั๋วบี/อี เงินกู้ และหุ้นกู้ มูลค่ารวมกว่า 7 พันล้านบาท
ในด้านของตลาดหลักทรัพย์ฯ และสำนักงาน ก.ล.ต. เองก็ทำอะไรไม่ได้ เพราะกฎหมายไม่ได้ให้อำนาจที่จะเข้าไปก้าวก่ายเรื่องภายในของ บจ. ขนาดนั้นได้
การลาออกของเสี่ยทวิช ถือเป็นการถอยออกมา 1 ก้าว
เหลือแต่ทางฝั่งหมอวิชัยแล้วครับ
จะยอมถอยออกมา 1 ก้าว บ้างหรือไม่ เพื่อให้ IFEC กลับมาเดินไปข้างหน้าต่อได้
เพื่อปลดล็อกปัญหาทั้งหมด
รวมถึงกลุ่มที่ติดบัญชีมาร์จิ้นอยู่ด้วย ทั้งโบรกฯ และนักลงทุน
 